მალდივის კუნძულების საგარეო ურთიერთობები
მალდივის კუნძულები დიდი ხნის მანძილზე დამოუკიდებელი სახელმწიფო იყო. XVI საუკუნეში ის მცირე ხნით პორტუგალიელებმა დაიპყრეს, ხოლო 1887-1965 წლებში ბრიტანეთის პროტექტორატის ქვეშ იყო, თუმცა მაშინაც სრულ შიდა სუვერენიტეტს ინარჩუნებდა. 1965 წელს მალდივის კუნძულებმა დამოუკიდებლობა მოიპოვა და ამავე წლის სექტემბერში გაერთიანებული ერების ორგანიზაციაში გაწევრიანდა. 1978 წლიდან მალდივის კუნძულებმა სტრატეგიულ პარტნიორებთან ურთიერთობების გაუმჯობესება და საერთაშორიოს სისტემაში აქტიური ინტეგრირება დაიწყო. 1982 წელს ერთა თანამეგობრობაში გაწევრიანდა. არის სამხრეთ აზიის რეგიონული თანამშრომლობის ასოციაციის დამფუძნებელი. მალდივის კუნძულები არის ბირთვული იარაღის გაუვრცელებლობის ხელშეკრულების ხელმომწერი და ბუნების დაცვის, ტერორიზმის წინააღმდეგ ბრძოლის, განიარაღებისა და ადამიანის უფლებების დაცვის შესახებ არაერთი კონვენციის მონაწილეა. ლიბერალურ დემოკრატიაზე გადასვლის პერიოდში მალდივის კუნძულებმა ადამიანის უფლებების დაცვის საერთაშორისო ორგანიზაციებთან, როგორებიცაა Amnesty International და Human Rights Watch, წარმატებული თანამშრომლობა დაიწყო და ადამიანის უფლებათა დაცვის არაერთ ინსტრუმენტს შეუერთდა, როგორებიცაა: სამოქალაქო და პოლიტიკურ უფლებათა პაქტი და ეკონომიკური, სოციალური და კულტურული უფლებების შესახებ საერთაშორისო პაქტი. ამავე პერიოდში ქვეყანამ ურთიერთობები გააღრმავა თანამეგობრობსი საპარლამენტო ასამბლეასთან და პარლამენტთაშორის კავშირსაც შეუერთდა. მალდივის კუნძულებს რეზიდენტი დიპლომატიური მისიები ჰყავს კოლომბოში, ნიუ-დელიში, ისლამაბადში, დაკაში, სინგაპურში, კუალა-ლუმპურში, ნიუ-იორკში, ტოკიოში, პეკინში, ერ-რიადში, ლონდონში, ჟენევაში, ევროპის კავშირში. არარეზიდენტი მისიები მრავალ ქვეყანაში ჰყავს, მათ შორის: ნეპალსა და ბჰუტანში.